
REPUBLIKA HRVATSKA
TRGOVAČKI SUD U ZADRU
Zadar, Dr. Franje Tuđmana 35						


U  I M E  R E P U B L I K E  H R V A T S K E  

R J E Š E N J E

	Trgovački sud u Zadru, OIB: 39670464653, po sutkinji Tini Grgas, povodom prijedloga dužnika FLERT j.d.o.o. sa sjedištem u Šibeniku, Stjepana Radića 44, OIB: 71942170448, zastupanog po članu uprave Krsti Baraki iz Šibenika, Stjepana Radića 56/A, OIB: 74712733217, za sklapanje predstečajne nagodbe, na ročištu radi sklapanja predstečajne nagodbe nad dužnikom od 15. veljače 2017. na koje su pristupili punomoćnici vjerovnika Republika Hrvatska, Ministarstvo financija, Porezna uprava, Područni ured Dalmacija i Gradska čistoća d.o.o. Šibenik

r i j e š i o   j e

I. Odbija se prijedlog dužnika FLERT j.d.o.o. sa sjedištem u Šibeniku, Stjepana Radića 44, OIB: 71942170448, za sklapanje predstečajne nagodbe u ovoj pravnoj stvari.
II. Nakon pravomoćnosti ovog rješenja, isto će se dostaviti Financijskoj agenciji,  Regionalnom centru Split, nagodbenom vijeću: ST06 radi donošenja rješenja o obustavi postupka predstečajne nagodbe nad dužnikom.

Obrazloženje

Dužnik je 18. srpnja 2016. ponio Stalnoj službi ovog suda u Šibeniku prijedlog za sklapanje predstečajne nagodbe uz kojeg je dostavio sve potrebne isprave iz čl. 66. st. 4. Zakona o financijskom poslovanju i predstečajnoj nagodbi(Narodne novine broj: 108/12, 144/12, 81/13 i 112/13-dalje ZFPPN) iz kojih proizlazi ispunjenje pretpostavki za sklapanje predstečajne nagodbe, a nakon prethodno provedenog postupka pred Financijskom agencijom. 
Tako iz podataka spisa iz prethodno provedenog postupka vođenog pred Financijskom agencijom, Regionalnim centrom Split, Nagodbenim vijećem ST06 (dalje u tekstu: Agencija), proizlazi da je skraćeni postupak predstečajne nagodbe nad dužnikom otvoren rješenjem Agencije, Klasa: UP-I/110/07/15-01/9059 od 25. ožujka 2016 te da su rješenjem Agencije od 4. svibnja 2016. utvrđene tražbine vjerovnika izvan ročišta pisanim putem u ukupnom iznosu od 75.869,90 kuna. 
Nadalje je utvrđeno, a kako to proizlazi iz rješenja Agencije od 15. lipnja 2016., da su za plan financijskog restrukturiranja glasovali vjerovnici čije tražbine prelaze 2/3 vrijednosti svih utvrđenih tražbina budući je na ročištu za glasovanje od istog dana za plan glasovalo 69,27 % vjerovnika s pravom glasa, a zbog čega je isti sukladno odredbi čl. 63. st. 2. ZFPPN-a prihvaćen. 
Po izvršnosti rješenja Agencije od 15. lipnja 2016., a sukladno odredbi čl. 66. ZFPPN-a, dužnik je podnio ovom sudu prijedlog za sklapanje predstečajne nagodbe, a nakon što je na temelju prijedlogu priležećih isprava utvrđeno da su ispunjene pretpostavke za sklapanje predstečajne nagodbe iz čl. 66. st. 1. do 4. ZFPPN-a, ovaj sud je rješenjem od 24. siječnja 2017. zakazao ročište radi sklapanja predstečajne nagodbe za dan 15. veljače 2017. 
O ročištu radi sklapanja predstečajne nagodbe dužnik i svi vjerovnici obaviješteni su oglasom/rješenjem ovog suda od 24. siječnja 2017. istaknutim na mrežnoj stranici e-Oglasna ploča ovog suda 24. siječnja 2017., kao i objavom na web. stranici Financijske agencije od 25. siječnja 2017., dakle, u roku od najkasnije osam dana prije održavanja ročišta propisanom odredbom čl. 66. st. 7. i 8. ZFPPN-a. 
Na ročište za sklapanje predstečajne nagodbe nad dužnikom od 15. veljače 2017. pristupili su punomoćnici vjerovnika Republike Hrvatske, Ministarstva financija, Porezne uprave, Područnog ureda Dalmacija i Gradske čistoće d.o.o., Šibenik, međutim, na isto nije pristupio dužnik po uredno pozvanom zakonskom zastupniku/članu uprave istog zbog čega su nazočni vjerovnici suglasno predložili ovom sudu donošenje rješenja o odbija prijedloga dužnika za sklapanje predstečajne nagodbe. 
Naime, odredbom čl. 66. st. 9. ZFPPN-a je propisano da će sud rješenjem odobriti sklapanje predstečajne nagodbe ako su na ročištu za sklapanje predstečajne nagodbe svoj pristanak dali dužnik i vjerovnici čije tražbine čine potrebnu većinu iz čl. 63. istog, te ako utvrdi, da je sadržaj predložene nagodbe u skladu s općim pravilima o sudskoj nagodbi, te da je njezin sadržaj u bitnim sastojcima odgovarajući prihvaćenom planu financijskog i operativnog restrukturiranja dužnika. Nadalje, odredbama st. 10. i 11. istog članka je propisano da će sud rješenjem odbaciti prijedlog dužnika za sklapanje predstečajne nagodbe, ako ne postoje uvjeti za donošenje rješenja iz stavka 9. istog, te da je predstečajna nagodba sklopljena kad je potpišu dužnik i vjerovnici čije tražbine čine potrebnu većinu iz čl. 63. ZFPPN-a. 
S obzirom da na ročište za sklapanje predstečajne nagodbe nad dužnikom nije pristupio uredno pozvani dužnik po svom zakonskom zastupniku ili punomoćniku, to isti nije ni mogao dati svoj pristanak pred sudom za sklapanje predstečajne nagodbe niti potpisati zapisnik o sklopljenoj predstečajnog nagodbi u smislu naprijed citiranih zakonskih odredbi čl. 66. st. 9. i 11. ZFPPN-a, a zbog čega nije bilo uvjeta za donošenje rješenja kojim se odobrava sklapanje predstečajne nagodbe nad dužnikom. 
Prema ocjeni ovog suda, nepostojanje uvjeta za donošenje rješenja kojim se odobrava sklapanje predstečajne nagodbe taksativno navedenih odredbom čl. 66. st. 9. ZFPPN-a, predstavlja osnovu za odbijanje prijedloga dužnika za sklapanje predstečajne nagodbe, a ne osnovu za odbačaj prijedloga, budući je riječ o razlozima koji po svojem sadržaju ne odgovaraju uvjetima za sklapanje nagodbe, dok bi do odbačaja prijedloga dolazilo onda kada nisu ispunjeni procesni uvjeti (dostava prijedloga bez prethodno prihvaćenog plana financijskog restrukturiranja, dostava prijedloga po proteku roka za dostavu, neuredan prijedlog i tome slično). 
Slijedom svega navedenog, a s obzirom da u konkretnom slučaju nisu ispunjeni uvjeti iz čl. 66. st. 9. ZFPPN-a da bi se udovoljilo prijedlogu dužnika, to je prijedlog istog za sklapanje predstečajne nagodbe trebalo odbiti kao neosnovan te donijeti odluku kao u točki I. izreke rješenja. 
Odluka suda iz točke II. izreke rješenja temelji se na odredbi čl. 66. st. 2. ZFPPN-a kojom je propisano da će nagodbeno vijeće rješenjem obustaviti postupak ako pred nadležnim sudom ne bude sklopljena predstečajna nagodba. 


U Zadru 15. veljače 2017. 


                                            Sutkinja
                                                                                    Tina Grgas


	

	UPUTA O PRAVNOM LIJEKU: 
	Protiv ovog rješenja dopušteno je izjaviti žalbu Visokom trgovačkom sudu u roku 8 dana od dana dostave istog. Žalba se podnosi ovome sudu u 3 istovjetna primjerka. 


Dostaviti: 
1. Dužniku
1. Vjerovnicima 
1. Svima putem e-Oglasne ploča suda
1. Registru ovog suda 


Nakon pravomoćnosti rješenja: 
1. Financijskoj agenciji, Regionalnom centru Split, nagodbenom vijeću ST06, Mažuranićevo šetalište 24/b

